Calgacus, postquam cōpiae convēnērunt et tacentēs stābant, sīc suōs iūssit: ‘Britannī ā Rōmānīs saepe superātī sunt. hīs Britannīs superātīs, nautae Rōmānī per mare circum īnsulam nostram nāvigant. ubique sunt gentēs ā Rōmānīs victae. multa rēgna Rōmānīs vēndita sunt ā rēgibus quī pecūniam magis quam lībertātem amābant. nunc nōs – nūllī aliī – ad proelium parātī sumus.

Rōmānī nōbis sunt dominī crūdēlissimī saevissimīque: uxōrēs nostrās rapuērunt; līberōs nostrōs servōs fēcērunt; ex vīllīs pecūniam capiunt et etiam ex agrīs cibum. iubent nōs viās per silvās magnās et trāns montēs altōs aedificāre; iubent nōs semper labōrāre, numquam laetōs esse. quid nunc habēmus? pāxne et imperium nōbis data sunt? immō, Rōmānī nōbis nihil aliud relīquērunt quam servitūdinem et sōlitūdinem.

nunc nōbis necesse est prō lībertāte pugnāre. hodiē patrēs, frātrēs, fīliī adsunt: omnēs nunc prō līberīs, prō sorōribus, prō mātribus pugnābimus. nōs, quī terram nostram amāmus, nunc prō hāc īnsulā nostrā ferōciter pugnābimus. ō Britannī, nōlīte Rōmānōs timēre: multī mīlitum nōn Rōmānī sunt, sed hominēs quī ex aliīs locīs convēnērunt. multī hōrum mīlitum nōn prō patriā pugnābunt; nōn prō uxōribus, sorōribus līberīsque pugnābunt. mīlitēs Rōmānī propter pecūniam pugnant, nōn propter amōrem. multī hōrum mīlitum nōn fortēs sunt: ducibus pārent quod putant hōs ducēs validōs esse. mox ducēs suōs in proeliō cadentes vidēbunt; mox hī mīlitēs līberābuntur! deinde multī hōrum mīlitum auxilium nōbis, nōn Rōmānīs, dabunt; deinde prō nōbis lībertāteque pugnābunt!’

hīs verbīs audītīs, cōpiae Calgacī ferōcissimē pugnāvērunt, nec tamen vīcērunt. postquam ē proeliō effūgērunt, agrōs suōs dēlēvērunt; uxōrēs suās, fīliās sorōrēsque necāvērunt; etiam sē interfēcērunt. ‘nihil Rōmānīs relinquēmus,’ īrātissimī clāmāvērunt. ‘numquam erimus servī Rōmānōrum.’